<classify> SAKATA la Kikundi cha Ujasiriamali cha Imani kilichopo Ngusero jijini Arusha kuibwa fedha za mgawo Sh milioni 39 limechukua sura mpya baada ya Taasisi ya Kuzuia na Kupambana na Rushwa Takukuru, na wanakikundi kuvamia nyumbani kwa Mweka Hazina na kufanya upekuzi kusaka fedha zinazodaiwa kuyeyuka kimazingara.Wanakikundi hao walifika nyumbani kwa Mweka Hazina, Halima Mwidadi eneo la Sombetini jana wakiwa na viongozi wa mtaa, balozi na kufungua kisanduku kilichokuwa kikihifadhi fedha zao na vitabu vya kumbukumbu.Hata hivyo, baada ya kisanduku kufunguliwa wanakikundi hao ambao wengi wao wakiwa wanawake, walipigwa na butwaa baada ya kuambulia kiasi kidogo cha Sh 145,300 na nyingine Sh 315,000 zikiwa kwenye bahasha huku kiasi kikubwa cha Sh milioni 39 zikiwa hazipo, jambo lililozua taharuki na baadhi yao kuangua kilio upya.Mwanakikundi Grace Magala alisema walifika nyumbani kwa Mwidadi kwa lengo la kutafuta fedha zao zinazodaiwa kupotelea nyumbani kwa mwenzao huyo ambaye anashikiliwa na Takukuru kupisha uchunguzi.Pia amedai kufuata nyaraka mbalimbali ikiwemo vitabu vya kumbukumbu ya hesabu walizokuwa wakizitumia wakati wa mawasilisho ya fedha zao ili kula mmoja ajiridhishe na fedha anayodai kwa Mweka Hazina.Maofisa wa Takukuru ambao hawakuwa tayari kuongelea jambo hilo, walisema kwa ufupi kuwa tuacheni tufanye kazi yetu tukikamilisha mtajulishwa.Awali kabla ya Mwidadi kukamatwa na Takukuru, amekuwa akijitetea kwamba fedha hizo zimepotea kimazingara nyumbani kwake huku akidai kuna chuma ulete ndio ametafuna fedha hizo, jambo lililosababisha wanakikundi hao kutomwelewa na kuamua kukimbilia kwenye vyombo vya sheria.  <topic>: kitaifa 